Document ID: 32014R0065

ДЕЛЕГИРАН РЕГЛАМЕНТ (ЕС) № 65/2014 НА КОМИСИЯТА
от 1 октомври 2013 година
за допълване на Директива 2010/30/ЕС на Европейския парламент и на Съвета по отношение на енергийното етикетиране на битови фурни и абсорбатори
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението (1) върху етикети и в стандартна информация за продуктите, и по-специално член 10 от нея,
като има предвид, че:
(1)
С Директива 2010/30/ЕС се изисква от Комисията да приема делегирани актове относно етикетирането на продукти, свързани с енергопотреблението, които притежават значителен потенциал за икономии на енергия и показват големи различия в нивата на ефективност при еквивалентни функции.
(2)
Консумираната от електрическите фурни енергия представлява значителна част от общото потребление на енергия в Съюза. Освен вече постигнатите повишения на енергийната ефективност има значителни възможности за по-нататъшно намаляване на консумацията на енергия от тези уреди.
(3)
Разпоредби за енергийното етикетиране на битови електрически фурни бяха установени с Директива 2002/40/ЕО на Комисията от 8 май 2002 г. за прилагане на Директива 92/75/ЕИО на Съвета по отношение на обозначаването за консумацията на енергия от битови електрически фурни (2).
(4)
Технологичното развитие в областта на битови уреди за готвене през последните години беше бързо. Предварителните проучвания във връзка с екопроектирането показаха, че при битовите газови фурни и абсорбатори се наблюдава значителен потенциал за икономия на енергия. С цел да се гарантира, че енергийните етикети осигуряват динамични стимули производителите да повишават допълнително енергийната ефективност на тези уреди и да ускоряват преминаването на пазара към енергийноефективни технологии, Директива 2002/40/ЕО следва да бъде отменена и да бъдат въведени нови разпоредби.
(5)
Разпоредбите на настоящия регламент следва да се прилагат и за битовите електрически и газови фурни, включително когато са вградени в готварски печки, и за битовите електрически абсорбатори.
(6)
С настоящия регламент следва да се въведе изменена скала за енергийна ефективност от A+++ до D за всички съответни фурни и нова скала за енергийна ефективност от A до G с добавяне на „+“ на върха на скалата на всеки две години до достигане на клас A+++ за битови абсорбатори, като тези допълнителни класове следва да бъдат добавяни, за да се ускори разпространението на високоефективни уреди на пазара.
(7)
Комбинираният ефект от разпоредбите, формулирани в настоящия регламент и в (ЕС) № 66/2014 на Комисията (3), се очаква да доведе до годишни икономии на първична енергия от 27 PJ/год. през 2020 г., които ще нараснат на 60 PJ/год. до 2030 г.
(8)
Нивото на шума на един битов абсорбатор може да се окаже важен фактор за крайните потребители. В етикетите на битовите абсорбатори следва да бъде включена информация за нивата на шума, за да се даде възможност на крайните потребители да вземат решения въз основа на пълна информация.
(9)
Информацията, осигурена върху съответните етикети следва да бъде получена посредством надеждни, точни и възпроизводими методи на измерване, съобразени с общоприетите измервателни и изчислителни методи на съвременно техническо равнище, включително с хармонизираните стандарти, когато има такива, приети от европейските организации за стандартизация, изброени в приложение I към Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация (4).
(10)
Настоящият регламент следва да определи единно оформление и съдържание на етикета за битови фурни, включително когато са вградени в готварски печки, както и за битови електрически абсорбатори.
(11)
Настоящият регламент следва да определи техническата документация и фиша за битови фурни, включително когато са вградени в готварски печки, както и за битови електрически абсорбатори, също за случаите, в които се използват за небитови цели.
(12)
Настоящият регламент следва да определи изискванията по отношение на информацията, която трябва да се предоставя при всяка форма на продажба от разстояние, реклама и технически рекламни материали на битови фурни (включително когато са вградени в готварски печки), както и на битови електрически абсорбатори, също за случаите, в които се използват за небитови цели.
(13)
Целесъобразно е да се предвиди преразглеждане на разпоредбите на настоящия регламент, при което да се вземе предвид техническият напредък, и по-специално ефективността и целесъобразността на подхода, следван при определянето на класовете на енергийна ефективност на битовите фурни,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
1. С настоящия регламент се определят изисквания за етикетиране и предоставяне на допълнителна продуктова информация за битови електрически и газови фурни (включително когато са вградени в готварски печки), както и за битови електрически абсорбатори, включително когато се продават за небитови цели.
2. Настоящият регламент не се отнася за:
а)
фурни, които използват източници на енергия, различни от електрически ток или газ;
б)
фурни, които предлагат функция „нагряване с микровълни“;
в)
малки фурни;
г)
преносими фурни;
д)
акумулираща фурни;
е)
фурни, които се нагряват с пара като първична функция за нагряване;
ж)
фурни, предназначени за използване само с газове от „третата фамилия“ (пропан и бутан).
Член 2
Определения
В допълнение към определенията, дадени в член 2 от Директива 2010/30/ЕО, за целите на настоящият регламент се прилагат следните определения:
1)
„фурна“ означава уред, или част от уред, в който има едно или повече затворени отделения, използващ електроенергия и/или газ, в който храната се приготвя чрез използване на конвенционален режим или режим с принудителна циркулация;
2)
„затворено отделение“ означава оградено отделение, в което температурата може да бъде управлявана с цел приготвяне на храна;
3)
„фурна с много затворени отделения“ означава фурна с две или повече затворени отделения, всяко от които се нагрява отделно;
4)
„малка фурна“ означава фурна, в която всички затворени отделения са с широчина и дълбочина по-малки от 250 mm или с височина по-малка от 120 mm;
5)
„преносима фурна“ означава фурна с маса по-малка от 18 килограма, при условие че тя не е проектирана за вграждане;
6)
„нагряване с микровълни“ означава нагряване на храната чрез използване на енергията на електромагнитните вълни;
7)
„конвенционален режим“ означава режим на работа на фурна, при който за циркулация на нагретия въздух вътре в затвореното отделение на фурната се използва само естествената конвекция;
8)
„режим с принудителна циркулация“ означава режим, когато вграден вентилатор създава циркулация на нагрят въздух във вътрешността на затвореното отделение на фурната;
9)
„цикъл“ означава времето за нагряване на стандартизиран товар в затворено отделение на фурна при зададени условия;
10)
„готварска печка“ означава уред, състоящ се от фурна и котлон, използващ газ или електроенергия;
11)
„работен режим“ означава състояние на фурната при използването;
12)
„източник на енергия“ означава основната форма на енергия за нагряване на фурна;
13)
„абсорбатор“ означава уред, задвижван от електродвигател, управляван от уреда, предназначен да засмуква замърсения въздух над котлон или който включва система за създаване на подналягане, предназначена за монтиране в близост до готварски печки, котлони и подобни продукти за готвене, който засмуква пара по вътрешен отвеждащ въздухопровод;
14)
„автоматичен режим на работа по време на готвенето“ означава състояние, при което дебитът на абсорбатора по време на готвенето се управлява автоматично посредством датчик(ици), включително по отношение на влажността, температурата и др.;
15)
„напълно автоматичен абсорбатор“ означава абсорбатор, в който дебитът и/или други функции, се управляват автоматично посредством датчик(ици) в продължение на 24 часа, включително по време на готвенето;
16)
„точка на най-висока ефективност“ (ТНВЕ) означава работна точка на абсорбатора, в която газодинамичната ефективност е максимална (FDEабсорбатор);
17)
„ефективност на осветяване“ (LEабсорбатор) означава отношението между средната осветеност, осигурявана от осветителната система на битовия абсорбатор, и мощността на осветителната система в lx/W;
18)
„ефективност на филтриране на мазнини“ (GFEабсорбатор) означава относителния дял на мазнините, задържани вътре във филтрите за мазнини на абсорбатора;
19)
„режим изключен“ означава състояние, при което уредът е свързан към захранващата електрическа мрежа, но не осигурява никакви функции или дава единствено индикация за състоянието на режим „изключен“ или осигурява само функции, предназначени да осигурят електромагнитната съвместимост съгласно Директива 2004/108/ЕО на Европейския парламент и на Съвета (5);
20)
„режим на готовност“ означава състояние, при което уредът е свързан към захранващата електрическа мрежа, зависи от получаването на енергия от захранващата електрическа мрежа, за да функционира според предназначението си, и предоставя само функция за повторно активиране или функция за повторно активиране и единствено индикация за това, че функцията за повторно активиране е разрешена, и/или визуализиране на информация или на състояние, което визуализиране може да се поддържа неопределено време;
21)
„функция за повторно активиране“ означава функция, позволяваща задействането на други режими, включително на работен режим, чрез отдалечен превключвател, включително дистанционно управление, вътрешен датчик или таймер за състояние, осигуряващо допълнителни функции, включително основната функция;
22)
„визуализиране на информация или на състояние“ означава функция с постоянно действие, предоставяща информация или указваща състоянието на оборудването върху дисплей, включително онагледяване на часовник;
23)
„краен потребител“ означава потребителят, който купува или се очаква да закупи продукт;
24)
„място на продажба“ означава място, където уреди се излагат и/или предлагат за продажба или се дават се под наем;
25)
„еквивалентен модел“ означава модел, пуснат на пазара със същите технически параметри, като друг модел, пуснат на пазара под различен търговски кодов номер от същия производител или вносител.
Член 3
Отговорности на доставчиците и времеви график
Доставчиците гарантират, че:
1.
По отношение на етикетите, фишовете и техническата документация
а)
За битови фурни:
i)
всяка битова фурна се доставя с отпечатан(и) етикет(и), съдържащ(и) информация във формата, определен в точка 1 от приложение III, за всяко затворено отделение на фурната;
ii)
за битови фурни, предлагани на пазара, се предоставя продуктов фиш, съгласно буква А от приложение IV;
iii)
техническата документация съгласно буква А от приложение V се предоставя при поискване от органите на държавите членки;
iv)
във всяка реклама за конкретен модел битова фурна е посочен класът на енергийна ефективност, ако рекламата включва информация, свързана с консумацията на енергия или с цената;
v)
във всички рекламни материали с технически характер, които посочват специфичните технически параметри на определен модел битова фурна, е посочен класът на енергийна ефективност на този модел;
vi)
за всяко затворено отделение на всеки модел битова фурна на търговците се предоставя електронен етикет във формата, съдържащ информацията, определена в точка 1 от приложение III;
vii)
за всеки модел битова фурна на търговците се предоставя електронен продуктов фиш, както е определен в точка А от приложение IV.
б)
За битови абсорбатори:
i)
всеки битов абсорбатор се доставя с отпечатан етикет, съдържащ информация във формата, определен в точка 2 от приложение III;
ii)
за битови абсорбатори, предлагани на пазара, се предоставя продуктов фиш, съгласно буква Б от приложение IV;
iii)
техническата документация съгласно буква Б от приложение V се предоставя при поискване на органите на държавите членки;
iv)
във всяка реклама за конкретен модел битов абсорбатор е посочен класът на енергийна ефективност, ако рекламата включва информация, свързана с консумацията на енергия или с цената;
v)
във всички рекламни материали с технически характер, които посочват специфичните технически параметри на определен модел битов абсорбатор, е посочен класът на енергийна ефективност на този модел;
vi)
за всяко затворено отделение на всеки модел битов абсорбатор на търговците се предоставя електронен етикет във формата, съдържащ информацията, определена в точка 2 от приложение III;
vii)
за всеки модел битов абсорбатор на търговците се предоставя електронен продуктов фиш, както е определен в точка Б от приложение IV.
2.
По отношение на класовете на ефективност:
а)
За битови фурни, класът на енергийна ефективност на затвореното отделение на фурната се определя в съответствие с точка 1 от приложение I и точка 1 от приложение II.
б)
За битови абсорбатори,
i)
класовете на енергийна ефективност се определят в съответствие с точка 2, буква а) от приложение I и точка 2, подточка 1 от приложение II;
ii)
класовете на газодинамична ефективност се определят в съответствие с точка 2, буква б) от приложение I и точка 2, подточка 2 от приложение II;
iii)
класовете на ефективност на осветяването се определят в съответствие с точка 2, буква в) от приложение I и точка 2, подточка 3 от приложение II;
iv)
класовете на ефективност на осветяване се определят в съответствие с точка 2, буква г) от приложение I и точка 2, подточка 4 от приложение II.
3.
По отношение на форматите на етикетите:
а)
За битови фурни, форматът на етикета за затвореното отделение на фурната трябва да бъде съгласно посоченото в точка 1 от приложение III, за уреди, пускани на пазара от 1 януари 2015 г.
б)
За битови абсорбатори, форматът на етикета следва да бъде съгласно посоченото в точка 2 от приложение III, в съответствие със следния график:
i)
за битови абсорбатори, пуснати на пазара от 1 януари 2015 г. с класове на енергийна ефективност A, B, C, D, E, F, G, етикетите са в съответствие с точка 2.1.1 от приложение III (етикет 1) или, ако доставчиците предпочитат, с точка 2.1.2 от същото приложение (етикет 2);
ii)
за битови абсорбатори, пуснати на пазара от 1 януари 2016 г. с класове на енергийна ефективност A+, A, B, C, D, E, F, етикетите са в съответствие с точка 2.1.2 от приложение III (етикет 2) или, ако доставчиците предпочитат, с точка 2.1.3 от същото приложение (етикет 3);
iii)
за битови абсорбатори, пуснати на пазара от 1 януари 2018 г. с класове на енергийна ефективност A++, A+, A, B, C, D, E, етикетите са в съответствие с точка 2.1.3 от приложение III (етикет 3) или, ако доставчиците предпочитат, с точка 2.1.4 от същото приложение (етикет 4);
iv)
за битови абсорбатори, пуснати на пазара от 1 януари 2020 г., с класове на енергийна ефективност A+++, A++, A+, A, B, C, D, етикетите са в съответствие с точка 2.1.4 от приложение III (етикет 4).
Член 4
Отговорности на търговците
Търговците гарантират, че:
1.
За битови фурни:
а)
всяка фурна, представена на мястото на продажба, е с поставен етикет за всяко затворено отделение, осигурен от доставчиците в съответствие с член 3, параграф 1, буква а), подточка i), показан отпред или отгоре на уреда или в непосредствена близост до уреда, така че да е ясно видим и разпознаваем като етикетът, съответстващ на модела, без да се налага да се четат наименованието на марката и номерът на модела върху етикета;
б)
фурни, предлагани за продажба или под наем по такъв начин, че не може да се очаква крайният потребител да види изложения продукт, съгласно член 7 от Директива 2010/30/ЕС се предлагат на пазара с информацията, която доставчиците предоставят в съответствие с част А от приложение VI към настоящия регламент, освен когато предлагането се осъществява по интернет, в който случай важат разпоредбите на приложение VII;
в)
всяка реклама при всякаква форма или начин на продажба и маркетинг от разстояние, относно конкретен модел фурна, съдържа посочване на класа на енергийна ефективност, ако в рекламата има информация, свързана с енергопотреблението или цената;
г)
във всички рекламни материали с технически характер, в които се описват техническите параметри на дадена битова фурна, е посочен класът на енергийна ефективност на модела.
2.
За битови абсорбатори:
а)
всеки битов абсорбатор, представен на мястото на продажба, се придружава от етикета, осигурен от доставчиците в съответствие с член 3, параграф 1, буква б), подточка i), показан отпред или отгоре на уреда или в непосредствена близост до уреда, така че да е ясно видим и разпознаваем като етикетът, съответстващ на модела, без да се налага да се четат наименованието на марката и номерът на модела върху етикета;
б)
битови абсорбатори, предлагани за продажба или под наем по такъв начин, че не може да се очаква крайният потребител да види изложения продукт, съгласно член 7 от Директива 2010/30/ЕС, се предлагат на пазара с информацията, която доставчиците предоставят в съответствие с част Б от приложение VI към настоящия регламент, освен когато предлагането се осъществява по интернет, в който случай важат разпоредбите на приложение VII;
в)
всяка реклама при всякаква форма или начин на продажба и маркетинг от разстояние относно конкретен модел битов абсорбатор съдържа посочване на класа на енергийна ефективност, ако в рекламата има информация, свързана с енергопотреблението или цената;
г)
във всички рекламни материали с технически характер, в които се описват техническите параметри на даден битов абсорбатор, е посочен класът на енергийна ефективност на модела.
Член 5
Методи за измерване и изчисляване
Информацията, подлежаща на предоставяне съгласно членове 3 и 4, трябва да бъде получена чрез надеждни, точни и възпроизводими процедури за измерване, които са съобразени с общопризнатите методи за измерване и изчисляване на съвременно техническо равнище.
Член 6
Процедура за проверка с цел надзор върху пазара
Когато се извършват проверките с цел надзор върху пазара за съответствие с изискванията, формулирани в настоящия регламент, органите на държавите членки прилагат процедурата за проверка, описана в приложение VIII.
Член 7
Преразглеждане
Комисията преразглежда настоящия регламент с оглед на техническия напредък не по-късно от 1 януари 2021 г.
Член 8
Отмяна
Директива 2002/40/ЕО на Комисията се отменя, считано от 1 януари 2015 г.
Член 9
Преходни разпоредби
1. Битовите фурни, които са в съответствие с разпоредбите на настоящия регламент и които са пуснати на пазара или предложени за продажба, дадени под наем или на изплащане преди 1 януари 2015 г., се считат за отговарящи на изискванията на Директива 2002/40/ЕО.
2. От 1 януари до 1 април 2015 г. търговците могат да прилагат член 4, параграф 1, буква б) за специфични фурни, които попадат в обхвата на посочената разпоредба.
3. От 1 януари до 1 април 2015 г. търговците могат да прилагат член 4, параграф 2, буква б) за специфични абсорбатори, които попадат в обхвата на посочената разпоредба.
Член 10
Влизане в сила и прилагане
1. Настоящият регламент влиза в сила на двадесетия ден след публикуването му в Официален вестник на Европейския съюз.
2. Той се прилага от 1 януари 2015 г. Член 3, параграф 1, буква а), подточки iv) и v), член 3, параграф 1, буква б), подточки iv) и v), член 4, параграф 1, букви б), в) и г) и член 4, параграф 2, букви б), в) и г) обаче се прилагат от 1 април 2015 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 октомври 2013 година.

Labels: 3
7
1
14